**Dôvodová správa**

**I. Všeobecná časť**

Návrh nariadenia vlády Slovenskej republiky, ktorým sa ustanovuje národná tabuľka frekvenčného spektra, bol vypracovaný na základe Plánu legislatívnych úloh vlády SR na mesiace september až december 2020, bod č. 1 a podľa § 6 ods. 2 písm. b) a § 30 ods. 3 zákona č. 351/2011 Z. z. o elektronických komunikáciách, v spolupráci s členmi Medzirezortnej komisie pre harmonizáciu využívania frekvenčného spektra, t. j. s Úradom pre reguláciu elektronických komunikácií a poštových služieb, Ministerstvom obrany Slovenskej republiky, Ministerstvom vnútra Slovenskej republiky a Slovenskou informačnou službou.

Národná tabuľka frekvenčného spektra (ďalej len „NTFS“) je špecifický materiál, ktorý je pripravovaný skupinou odborníkov z vyššie uvedených rezortov a obsahuje najmä:

* údaje o frekvenčnom pásme a jeho pridelení pre príslušné rádiokomunikačné služby podľa aktuálneho Rádiokomunikačného poriadku (RR) pre Región 1 (Slovensko je súčasťou tohto regiónu),
* údaje o frekvenčnom pásme a jeho pridelení v Slovenskej republike, pričom spravidla toto pridelenie nepresahuje pridelenia pre služby podľa RR, pásmo však môže byť pridelené pre menej služieb,
* informáciu, či je príslušné frekvenčné pásmo v Slovenskej republike pridelené na civilné alebo vojenské účely,
* poznámky k prideleniu frekvenčného pásma (napr. údaje o chránených frekvenciách),
* informácie o využití frekvenčných pásiem pre konkrétne aplikácie v rámci rádiokomunikačnej služby, pričom je rešpektovaný zoznam aplikácií podľa rozhodnutia Európskeho komunikačného výboru ECC/DEC/(01)03 o Frekvenčnom informačnom systéme Európskeho komunikačného úradu (ECO Frequency Information System – EFIS) a poznámky k tomuto využitiu.

Okrem toho NTFS obsahuje aj poznámky k prideleniam frekvenčných pásiem podľa RR, vysvetlenie špecifických výrazov z oblasti správy frekvencií, definície kategórií (rádiokomunikačných) služieb, definície výrazov z oblasti zdieľania frekvencií (kategórie rušení), definície kategórií pridelení frekvenčných pásiem a skratky použité v NTFS.

V porovnaní s NTFS, ktorá bola ustanovená nariadením vlády Slovenskej republiky č. 451/2019 Z. z., ktorým sa ustanovuje národná tabuľka frekvenčného spektra, boli v novom návrhu NTFS vykonané najmä nasledujúce zmeny:

1. Bol aktualizovaný zoznam skratiek – zo zoznamu skratiek bola vypustená skratka CT.
2. Bol aktualizovaný zoznam poznámok k Rádiokomunikačnému poriadku typu 5.xxx, ktoré sú relevantné pre Slovenskú republiku, a to v zmysle záverov konferencie WRC‑19.
3. V celej tabuľke došlo k aktualizácii odvolávok na novo vydané všeobecné povolenia VPR, a to:
* VPR‑01/2020 (náhrada za VPR-04/2018 a VPR-38/2012),
* VPR‑02/2020 (náhrada za VPR-01/2018),
* VPR‑03/2020 (náhrada za VPR-05/2018),
* VPR‑04/2020 (náhrada za VPR-04/2015).
1. V celej tabuľke boli poznámky typu 5.xxx v stĺpci „Pridelenia v Regióne 1“ zosúladené so závermi konferencie WRC‑19. Následne boli relevantné zmeny prenesené aj do stĺpcov „Frekvenčné pásmo (v Slovenskej republike“ a „Pridelenie v SR“.
2. V celej tabuľke došlo k aktualizácii údajov o relevantných dokumentoch EU:
* pre využitie IMT v pásme 26 GHz v stĺpci „Využitie v SR“ bola doplnená smernica Európskeho parlamentu a Rady č. (EÚ) 2019/784.
1. V celej tabuľke došlo k aktualizácii platnosti príslušných rozhodnutí a odporúčaní ECC podľa súčasného stavu:
* doplnené rozhodnutia ECC/DEC/(13)03, ECC/DEC/(18)06 a ECC/DEC/(19)03,
* doplnené odporúčania ECC/REC/(20)01,
* vypustené zrušené odporúčania ERC/REC 62-01, ERC/REC 11-01, ERC/REC/(12)09 a T/R 22-06,
* vypustené zrušené rozhodnutie ECC/DEC/(98)04, ECC/DEC/(98)10, ECC/DEC/(98)19, ECC/DEC/(01)03.
1. Vo frekvenčnom  pásme 5366,5 – 5450 kHz bolo pre Pevnú službu mil. doplnené využitie v SR pre „Obranné systémy“.
2. Vo frekvenčnom pásme 9500 – 9900 kHz bolo do „Poznámky k využitiu“ pri PEVNEJ službe mil. doplnené relevantné pásmo 9775 – 9900 kHz.
3. Vo frekvenčnom  pásme 11650 – 12050 kHz boli do „Poznámky k využitiu“ pri PEVNEJ službe mil. doplnené relevantné pásma 11650 – 11700 kHz a 11975 – 12050 kHz.
4. Pôvodné frekvenčné pásmo 47 – 68 MHz bolo v zmysle záverov konferencie WRC‑19 rozdelené na 47 – 50 MHz, 50 – 52 MHz a 52 – 68 MHz.
5. Vo frekvenčnom  pásme 48,5 – 50 MHz bola do „Poznámky k využitiu“ pre Pohyblivú službu mil. doplnená informácia o  využití tohto pásma len v úseku 49,5 – 50 MHz.
6. Vo frekvenčnom  pásme 48,5 – 50 MHz bola doplnená prednostná služba POHYBLIVÁ mil. s využitím v pásme 48,5 - 49,5 MHz.(uvedené v Poznámke k využitiu).
7. Vo frekvenčnom pásme 50 - 52 MHz bola doplnená podružná služba Pohyblivá mil.
8. Vo frekvenčnom pásme  52 – 68 MHz bola do „Poznámky k využitiu“ pri službe POHYBLIVÁ mil. doplnená informácia o  využití  tohto pásma len v úseku 64 – 66 MHz.
9. Vo frekvenčnom pásme 52 – 68 MHz bola do „Poznámky k využitiu“ pri službe Pohyblivá mil. doplnená informácia o využití tohto pásma len v úseku 52 – 64 MHz.
10. Vo frekvenčnom pásme 137,025 – 137,175 MHz bola v stĺpci „Pridelenie v SR“ zmenená kategória družicovej pohyblivej služby (zostup) z prednostnej na pridruženú.
11. Pôvodné frekvenčné pásmo 156,8375 – 161,9375 MHz bolo rozdelené na pásma 156,8375 – 157,1875 MHz, 157,1875 – 157,3375 MHz, 157,3375 – 161,7875 MHz a 161,7875 – 161,9375 MHz.
12. Vo frekvenčnom pásme 161,7875 – 161,9375 MHz bola do „Poznámky k využitiu“ pri službe PEVNÁ mil. doplnená informáciu o využití tohto pásma len v úseku 158,3875 – 161,9625 MHz.
13. Vo frekvenčnom pásme 165,5125 – 170,4875 MHz bola do „Poznámky k využitiu“ pre PMR v rámci POHYBLIVEJ služby mil. doplnená frekvencia 169,325 MHz pre celoštátne využitie.
14. Vo frekvenčných pásmach 174 – 223 MHz a 223 – 230 MHz bola zo stĺpca „Poznámky k využitiu“ vypustená možnosť využitia tohto pásma pre digitálnu televíziu.
15. Vo frekvenčnom pásme 401 – 402 MHz bola v stĺpci „Pridelenie v Regióne 1“ zmenená kategória služby Družicový prieskum Zeme z podružnej na primárnu.
16. V pásmach 401 – 402 MHz a 402 – 403 MHz bola v stĺpci „Pridelenie v Regióne 1“ zmenená kategória služby Družicová meteorologická z podružnej na primárnu.
17. Z frekvenčného pásma 694 – 790 MHz bola pre Slovenskú republiku vypustená služba ROZHLASOVÁ A TELEVÍZNA.
18. Z frekvenčných pásiem 1525 – 1530 MHz, 1530 – 1535 MHz, 1535 – 1559 MHz, 1626,5 – 1660 MHz a 1660 – 1660,5 MHz bolo vypustené využitie v SR pre SIT/SUT.
19. Pôvodné frekvenčné pásmo 1613,8 – 1626,5 MHz bolo rozdelené na pásma 1613,8 – 1621,35 MHz a 1621,35 – 1626,5 MHz.
20. Vo frekvenčnom  pásme 5850 – 5925 MHz bolo využitie “SAP/SAB videospoje bod-bod“ zmenené na „Video PMSE“. Zároveň bolo do „Poznámky k využitiu“ doplnené, že ide o reportážne rr spoje bod-bod.
21. Vo frekvenčnom pásme 8550 – 8650 MHz bola v stĺpci „Pridelenie v SR“ zmenená kategória rádiolokačnej služby z podružnej na prednostnú.
22. Vo frekvenčných pásmach 8850 – 8650 MHz a 8650 – 8750 MHz bolo využitie “SAP/SAB videospoje bod-bod“ zmenené na „Video PMSE“. Zároveň bolo do „Poznámky k využitiu“ doplnené, že ide o dočasné TV prenosy bod-bod.
23. Vo frekvenčnom  pásme 8650 – 8750 MHz bola v stĺpci „Pridelenie v SR“ zmenená kategória rádiolokačnej služby z podružnej na prednostnú. Zároveň bola do „Poznámky k využitiu“ pre mil. službu doplnená informácia, že sa to týka pásma len do 8700 MHz.
24. Vo frekvenčnom  pásme 8850 – 9000 MHz bola kategória rádiolokačnej služby pre mil. využitie zmenená z podružnej na prednostnú.
25. Vo frekvenčnom pásme 9300 – 9500 MHz bolo doplnené pridelenie v SR pre RÁDIOLOKÁCIU civ.
26. Vo frekvenčných pásmach 10 – 10,4 GHz a 10,4 – 10,45 GHz bolo pre využitie „Video PMSE“ spresnené, že toto využitie je v rámci služby POHYBLIVÁ civ.
27. Vo frekvenčných  pásmach 10,7 – 10,95 GHz, 10,95 – 11,2 GHz a 11,2 – 11,45 GHz bola v rámci služby PEVNÁ civ. doplnená poznámka k využitiu, že rr spoje budú v prevádzke do r. 2029; zároveň boli spresnené rozsahy frekvenčných úsekov.
28. Vo frekvenčných  pásmach 10,7 – 10,95 GHz a 10,95 – 11,2 GHz bola doplnená služba PEVNÁ mil. pre obranné systémy, a to vo frekvenčnom rozsahu 10905 – 11073 MHz.
29. Vo frekvenčných  pásmach 11,2 – 11,45 GHz a 11,45 – 11,7 GHz bola doplnená službu PEVNÁ mil. pre „Obranné systémy“, a to vo frekvenčnom rozsahu 11395 – 11563 MHz.
30. Vo frekvenčnom  pásme 11,45 – 11,7 GHz bola v rámci služby PEVNÁ civ. doplnená poznámka k využitiu, že rr spoje budú v prevádzke do r. 2029; zároveň boli spresnené rozsahy frekvenčných úsekov.
31. Vo frekvenčnom  pásme 14,75 – 14,8 GHz bolo pre Slovenskú republiku vypustené pridelenie PEVNÁ civ.
32. Vo frekvenčných  pásmach 17,7 – 18,1 GHz a 18,8 – 19,3 GHz bola v rámci služby PEVNÁ civ. doplnená poznámka k využitiu, že rr spoje budú v prevádzke do r. 2029; zároveň boli spresnené rozsahy frekvenčných úsekov.
33. Vo frekvenčnom  pásme 18,8 – 19,3 GHz bola doplnená službu PEVNÁ mil. pre „Obranné systémy“, a to vo frekvenčnom rozsahu 18971,25 – 19053,75 MHz.
34. Do frekvenčných pásiem 24,25 – 24,45 GHz, 24,45 – 24,65 GHz, 24,65 – 24,75 GHz a 24,75 – 25,25 GHz bolo pre Región 1 a pre SR pridané pridelenie pre službu POHYBLIVÁ okrem leteckej pohyblivej. Zároveň bolo pre SR pridané využitie pre IMT.
35. Vo frekvenčných pásmach 25,25 – 25,5 GHz a 25,5 – 27 GHz bolo v rámci služby POHYBLIVÁ civ. pre SR pridané využitie pre IMT.
36. Vo frekvenčnom  pásme 27 – 27,5 GHz bola pre SR pridaná služba POHYBLIVÁ civ. a v rámci nej využitie pre IMT.
37. Vo frekvenčnom  pásme 27 – 27,5 GHz bolo pre služby PEVNÁ mil. a POHYBLIVÁ mil. v „Poznámke k využitiu“ spresnené, že ide o frekvenčný rozsah 27,1 – 27,5 GHz.
38. Z frekvenčného pásma 47,2 – 47,5 GHz bolo pre SR vypustené pridelenie pre služby DRUŽICOVÝ PRIESKUM ZEME (pasívny) a KOZMICKÝ VÝSKUM (pasívny).
39. Pôvodné frekvenčné pásmo 51,4 – 52,6 GHz bolo rozdelené na pásma 51,4 – 52,4 GHz a 52,4 – 52,6 GHz.
40. Do frekvenčného pásma 51,4 – 52,4 GHz bola pre Región 1 pridaná služba DRUŽICOVÁ PEVNÁ (vzostup).
41. Vo frekvenčnom  pásme 58,2 – 59 GHz bol v „Poznámke k využitiu“ pre „Širokopásmové systémy na prenos dát“ spresnený frekvenčný rozsah na 57 – 71 GHz.
42. Z frekvenčného pásma 155,5 – 158,5 GHz boli pre Región 1 a pre SR vypustené pridelenia pre služby DRUŽICOVÝ PRIESKUM ZEME (pasívny) a KOZMICKÝ VÝSKUM (pasívny).

Zabezpečenie účelného využívania frekvenčného spektra, hospodárenie a  dohľad nad efektívnym využívaním frekvenčného spektra prináleží štátu a je zabezpečené prostredníctvom Úradu pre reguláciu elektronických komunikácií a poštových služieb.

Predložený návrh nariadenia vlády Slovenskej republiky nebude mať vplyvy na rozpočet verejnej správy, podnikateľské prostredie, sociálne vplyvy, vplyv na manželstvo, rodičovstvo a rodinu, vplyvy na životné prostredie, vplyvy na informatizáciu spoločnosti a ani vplyvy na služby verejnej správy pre občana.

Návrh nariadenia vlády Slovenskej republiky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.

**II. Osobitná časť**

###  K § 1

V súlade s § 30 ods. 3 zákona č. 351/2011 Z. z. o elektronických komunikáciách sa ustanovuje nová národná tabuľka frekvenčného spektra.

### K § 2

V súvislosti s ustanovením novej národnej tabuľky frekvenčného spektra sa súčasne zrušuje doterajšie nariadenie vlády Slovenskej republiky č. 451/2019, ktorým sa ustanovuje národná tabuľka frekvenčného spektra.

### K § 3

Ustanovuje sa účinnosť nariadenia vlády.

### K Prílohe

Príloha obsahuje podrobné rozdelenie frekvenčných pásiem, ktoré sú pridelené pre jednotlivé rádiokomunikačné služby na civilné účely a vojenské účely. NTFS je spracovaná s prihliadnutím na potrebu európskej harmonizácie, stupeň technického rozvoja rádiových zariadení a poskytovanie služieb v Slovenskej republike v konkrétnom frekvenčnom pásme pri súčasnom zabezpečení obrany a bezpečnosti štátu.